Mervyn Gers Ceramics | huiskok
Tag Archives: Mervyn Gers Ceramics
Murgpampoentjie kom met 'n klompie aliase: courgette die Franse benaming, baby marrow die Engelse naam en zucchini. Zucchini kom van die Italiaanse woord zucchino, wat klein, onvolwasse of ondeontwikkelde pampoen beteken, 'n akkurate beskrywing van die goedgesinde groente.
Die vele name is 'n voorspel tot die groente se veelsydigheid. Klaar op my spyskaart vir die herontmoetingsete met my vriende is 'n spoggerige Medittereense gereg van murgpampoentjies met hasselback-styl konsertinakepe, gebak in 'n hitsige harissa-marinade, bedien met 'n botterboon-tahini doopsous en 'n strooisel rokerige dukkah.
Tot dan bly ek by 'n eenvoudiger gereg wat by 'n skraal spens pas soos pasta met murgpampoentjiesous. Dit benut ook 'n onderskatte karaktertrek van die groente… oor lae hitte gee die groente hul langsaam oor aan die pot en tuimel in mekaar tot 'n weelderige sous, die geure gekonsentreerd tot die essensie oorbly.
Die bestanddele is aanpasbaar en lig op die sak. So kan die crème fraiche wat bygeroer word vir romerigheid ewe goed vervang word met melk. Verder gebruik jy 'n soplepel vol van die pastawater om die sous te verryk en blink glans te gee. Luukser kaas word vervang met pangrattato, gebraaide broodkrummels wat die Italianers as die arm man se parmesaan beskryf.
Fettucine, murgpampoentjiesous en bros sourdough krummels
750 g murgpampoentjies, ongeskil
400 g soos fettucine of tagliatelle
Fyngerasperde skil van 1 suurlemoen en sap van ½ suurlemoen
30 ml crème fraiche (of vervang met 80 ml volroommelk
Gebraaide broodkrummels (pangrattato) vir oorstrooi, aanwysings onder
Fyngekapte pietersielie of geskeurde basielkruid
Sny die murgpampoentjies in baie fyn ringetjies. 'n Mandolien werk goed hiervoor. Voeg 45 ml olyfolie en die murgpampoentjies in 'n diep pan of kastrol. Voeg 'n stewige knippie sout by en kook oor lae hitte tot die groente begin reduseer en sag raak, sowat 20 minute. Roer nou en dan om te keer dat dit aan die bodem vassit.
Voeg die knoffel by en stowe vnog 15 minute terwyl jy nou en dan roer. Voeg 'n titsel water by as dit begin vang op die bodem.
Maak die pasta gaar volgens die instruksies op die pak, terwyl die murgpampoentjies kook. Behou sowat 125 ml of meer van die pastawater wanneer jy die pasta dreineer, wat gebruik sal word om die murgpampoentjiesous loperig te maak.
Wanneer die murgpampoentjies fyngekook het, geur dit met sout en peper. Roer die fyngerasperde suurlemoenskil by en voeg na smaak suurlemoensap by. Roer die crème fraiche of melk en 'n paar skeute goeie olyfolie by. Skep net genoeg van die pastawater by om die sous los te maak.
Meng die murgpampoentjiesous deur die gedreineerde pasta en strooi die gebraaide broodkrummels en gekapte kruie oor.
Vir die broodkrummels (pangrattato):
200 g oorskiet plaasbrood, soos sourdough, geblits of grofgerasper tot krummels
Verhit 'n stewige skeut olyfolie in 'n pan oor matige hitte. Voeg die broodkrummels by die warm olie en soteer tot goudbruin en bros. Dreineer op kombuispapier en sprinkel growwe sout oor.